Военна интервенция в Либия 2011
Военната интервенция в Либия започва на 19 март 2011 г., когато силите на няколко държави започват военни действия с цел изпълнението на Резолюция 1973 на Съвета за сигурност на ООН за създаването на забранена за полети зона. Пълният списък на коалиционните сили и тяхната роля при осъществяването на военни действия не е определен, но основна движеща сила е Франция. Освен с мандата на ООН, операцията има подкрепата и на Арабската лига. Военните действия започват, когато на 19 март 2011 г. френски самолети атакуват проправителствените сили на подстъпите на Бенгази. На следващият ден американски и британски военни изстрелват 110 ракети „Томахоук“ срещу либийски сили, самолети на Френските и Кралските военновъздушни сили правят боеви полети над Либия и Кралския военноморски флот прави морска блокада. Потвърдени са въздушни удари по либийски танкове и бронетехника от френски самолети. На 22 март до африканския бряг пристига самолетоносачът „Шарл дьо Гол“ за да осигури самолети за бързо реагиране с висока боеспособност.